УСТАВ

НА СДРУЖЕНИЕ С НЕСТОПАНСКА ЦЕЛ

„МоушънЛаб”
Приет на учредително събрание, състояло се в Благоевград на 01.12.2025 година
I. ОБЩИ ПОЛОЖЕНИЯ

Статут
Чл. 1. (1) Сдружението е юридическо лице, отделно от членовете си, учредено съгласно разпоредбите на Закона за юридическите лица с нестопанска цел, Устава и решенията взети на учредителното събрание.
(2) Сдружението отговаря за задълженията си със своето имущество.
(3) Членовете на сдружението не отговарят за задълженията на сдружението.
(4) Членовете отговарят за внасяне на дължимите членски вноски.
Наименование
Чл. 2. (1) Наименованието на сдружението е: „МоушънЛаб”, което може да се изписва допълнително на латиница като “MotionLab”.
(2) Наименованието на сдружението, заедно с указание за седалището, адреса, където е регистрирано и ЕИК, трябва да бъдат посочвани в документите от кореспонденцията на сдружението.
(3) Наименованието на клоновете на сдружението се образува като към наименованието на сдружението се добавя указанието „клон” и населеното място, където е седалището на клона. Към наименованието на клона може да се добави и указание за неговия предмет на дейност.
Седалище и адрес на управление
Чл. 3. Седалището и адресът на управление на сдружението са: Благоевград, п.к. 2700, ул. „Броди” № 10, ет. 1, ап. 3.
Срок
Чл. 4. Сдружението не е ограничено със срок или друго прекратително условие.
Определяне на дейността
Чл. 5. Сдружението се определя като организация за осъществяване на дейност в обществена полза.
Основни цели на сдружението
Чл. 6. Сдружението е учредено за постигане на следните цели: Развитие и популяризиране на спорта сред деца и младежи чрез системни тренировки, спортни програми, събития и инициативи, насочени към физическа активност, здраве и самодисциплина. Подкрепа на младежкото развитие чрез дейности, насърчаващи личностното израстване, социалните умения, лидерството, доброволчеството и участието в обществения живот. Създаване на достъпни и безопасни спортни и младежки пространства, в които младите хора да тренират, да се развиват и да комуникират свободно. Насърчаване на здравословния начин на живот, превенция на рисково поведение и промотиране на култура на движение, активност и спортна етика. Разработване и внедряване на иновативни методи за обучение, спорт и работа с млади хора, включително чрез неформално образование, дигитални инструменти и интерактивни подходи. Подкрепа на млади спортисти, треньори и младежки лидери чрез обучения, сертификационни курсове, менторски програми и повишаване на компетентностите. Развитие на международно сътрудничество в областта на спорта и младежката работа чрез участие в европейски и международни програми, партньорства и обмен на добри практики. Работа по национални и европейски програми в областта на спорта, физическата активност, младежката политика, доброволчеството, социалното включване и развитието на умения. Подкрепа на социалната интеграция на уязвими групи чрез спорт, младежки дейности и включващи инициативи, създаващи равни възможности. Насърчаване на активното гражданство сред младите хора, формиране на общности и развитие на култура на участие. Създаване и развитие на спортни клубове, школи и формации под шапката на сдружението за практикуване на различни спортове.
Средства за постигане на целите на сдружението
Чл. 7. (1) Средства за постигане на целите на сдружението са: Организиране и провеждане на тренировки, спортни занимания, състезания, лагери, турнири, семинари и работилници за деца и младежи. Разработване и прилагане на спортни програми, тренировъчни методики и младежки инициативи, базирани на съвременни подходи в спортната подготовка и неформалното образование. Създаване и управление на спортни и младежки центрове, клубове, студиа и пространства, включително „MotionLab“ зони за физическа активност и младежка работа. Провеждане на обучения, тренинги, курсове, лекции и квалификационни програми за треньори, младежки работници, доброволци и активни млади хора. Организиране на кампании, събития и инициативи, свързани със здравословен начин на живот, физическа активност, превенция, социално включване и младежка ангажираност. Участие в национални, европейски и международни програми и проекти, включително подготовка, кандидатстване, управление и изпълнение на проекти в сферата на спорта и младежката политика. Изграждане на партньорства с училища, спортни клубове, общини, институции, неправителствени организации, университети и международни структури. Създаване и управление на доброволчески инициативи, включително обучение и подкрепа на доброволци в спортни и младежки дейности. Изготвяне и разпространение на информационни материали, дигитални ресурси, публикации, наръчници, видеа, подкасти и други материали в подкрепа на целите на организацията. Провеждане на проучвания, анализи, оценки на потребностите, свързани с спорта, младежката политика, активността и социалното включване. Организиране на фондонабирателски инициативи и кампании, при условията на действащото законодателство. Предоставяне на консултации, подкрепа и менторство за млади хора, спортисти и общности, включително психологическа и социална помощ при наличие на съответните специалисти. Създаване и участие в мрежи, коалиции и съвети на местно, национално и международно ниво, свързани със спорта и младежката политика.
(2) За постигане на своите цели сдружението си съдейства с търговски дружества, други сдружения с нестопанска цел, организации и институции, както и с централните и местни власти, разработва и реализира проекти.
(3) За осъществяване на своите цели сдружението може да участва в български и международни организации.
II. ЧЛЕНСТВО

Членски права и задължения
Чл. 8. (1) Членуването в сдружението е доброволно. Членове могат да бъдат физически и юридически лица.
(2) Член на сдружението може да бъде всяко юридическо лице, което споделя целите на сдружението и средствата за тяхното постигане, изпълнява неговия устав и плаща редовно членския си внос.
(3) Член на сдружението може да бъде всяко пълнолетно лице, което споделя целите на сдружението и средствата за тяхното постигане, изпълнява неговия устав и плаща редовно членския си внос.
Чл. 9. Всеки член на сдружението има право:
1. да участва в дейността на сдружението и в работата на Общото събрание;
2. да бъде избиран в неговите органи на управление;
3. да осъществява контрол върху работата на сдружението и органите на управление;
4. да бъде информиран за дейността на сдружението;
5. да се ползва от имуществото на сдружението и от резултатите от дейността му.
Чл. 10. Всеки член на сдружението е длъжен:
1. да внася определения от Общото събрание членски внос;
2. да спазва Устава на сдружението и да работи за постигане на неговите цели;
3. да работи за увеличаване на имуществото на сдружението и издигане на неговия обществен авторитет.
Чл. 11. Членските права и задължения са непрехвърлими и не преминават върху други лица в случай на смърт или прекратяване на членството. Упражняването на членски права може да бъде предоставено на другиму чрез упълномощаване с пълномощно с нотариална заверка на подписа.
Придобиване на членство
Чл. 12. Членовете на сдружението се приемат от Управителния съвет, като кандидатите отправят писмена молба до него, в която декларират, че приемат настоящия устав. Управителният съвет разглежда молбата задължително в едномесечен срок и приема или отхвърля кандидатурата. Приемането на членовете става с явно гласуване и обикновено мнозинство.
Прекратяване на членство
Чл. 13. (1) Членството се прекратява:
1. с едностранно волеизявление до сдружението;
2. със смъртта или поставянето под пълно запрещение;
3. с изключване;
4. с прекратяването на юридическото лице - член на сдружението;
5. при отпадане.
(2) При прекратяване на членството, имуществените отношения между бившия член или правоприемниците му и сдружението се уреждат след приемане на годишния финансов отчет от общото събрание. В случай на непогасени задължения на бившия член към сдружението се извършва прихващане от вземанията му от сдружението. Определяне на размера на вземането се извършва по реда на настоящия устав.
(3) Решението за изключване се взема от Управителния съвет на сдружението при наличието на виновно поведение, което прави по-нататъшното членство несъвместимо. Решението за изключване може да се обжалва пред Общото събрание на сдружението.
(4) Отпадането на членство е налице, когато има системно невнасяне на членски внос и неучастие в дейността на сдружението. Отпадането се констатира от Управителния съвет по документи и с надлежно решение, с което се прекратява членството.
III. ИМУЩЕСТВО

Имущество. Разходване на имущество
Чл. 14. (1) Имуществото на сдружението се състои от правото на собственост и други вещни права върху основни и оборотни средства, имуществени вноски от членовете, вземания и други права в зависимост от действащите нормативни актове.
(2) Сдружението може безвъзмездно да разходва имущество за осъществяване на дейността, насочена за постигане на целите му.

(3) В останалите случаи на разходване на имущество се прилагат разпоредбите на ЗЮЛНЦ.

Източници на средства на сдружението
Чл. 15. Финансовите средства се набират от:
1. членски внос в размер определен от общото събрание;
2. доброволни вноски, дарения, завещания, спонсорство;
3. целево финансиране от централната или местната власт;
4. целеви фондове на сдружението;
5. управление на собствено имущество;
6. лихви по банкови сметки на сдружението;
7. самофинансиране на уставната дейност;
8. приходи от рекламна дейност;
9. разработване и реализиране на проекти.
Предмет на дейност
Чл. 16. Сдружението извършва дейност, свързана с основния му предмет и цели, като: предоставяне на консултации, осъществяване на изследвания и анализи, свързани с целта на Сдружението; подготовка, издаване и разпространение на печатни материали и специализирана литература, спомагащи за постигане целите на Сдружението; организиране на различни мероприятия и други, свързани с целите на Сдружението; организация на обучения, семинари и др. форми, подпомагащи развитието и утвърждаването на ценностите на гражданското общество, социалната интеграция и личностната реализация, свързани с целите на Сдружението; образуване и участие в търговски дружества, съгласно Закона за юридическите лица с нестопанска цел, като извършването на стопанската дейност се подчинява на условията и по реда, определени със законите, регулиращи съответния вид стопанска дейност. Сдружението не може да участва в събирателни и командитни дружества като неограничено отговорен съдружник; други стопански дейности, които биха могли да бъдат определени като свързани с основните цели на Сдружението и подпомагат тяхното постигане.
Покриване на загуби
Чл. 17. При наличие на загуби според годишния счетоводен баланс Общото събрание може да вземе решение за тяхното покриване чрез допълнителни вноски от членовете на сдружението. Решението се взема с мнозинство 50% плюс 1 гласа от всички членове на сдружението.
IV. УПРАВЛЕНИЕ
Органи на сдружението

Чл. 18. Органите на сдружението са Общото събрание и Управителният съвет.

Състав на Общото събрание
Чл. 19. В Общото събрание участват всички членове на сдружението. Членовете на сдружението участват в Общото събрание лично или чрез представител.
Представителство
Чл. 20. (1) Членовете - юридически лица се представляват в Общото събрание от законните им представители или от изрично упълномощено лице.
(2) Пълномощник на юридическо или физическо лице може да бъде само физическо лице.
(3) Пълномощните следва да са издадени изрично за участие в Общото събрание на сдружението, като могат да бъдат издадени за ограничен или неограничен брой заседания на събранието.
(4) Пълномощниците нямат право да преупълномощават с правата си трети лица.
(5) Пълномощниците могат да представляват само един член на Общото събрание.
Компетентност на Общото събрание
Чл. 21. (1) Общото събрание:
1. изменя и допълва устава;
2. приема други вътрешни актове;
3. избира и освобождава членовете на управителния съвет;
4. взема решение за откриване и закриване на клонове;
5. взема решение за участие в други организации;
6. взема решение за преобразуване или прекратяване на сдружението;
7. приема основните насоки и програма за дейността на сдружението;
8. приема бюджета на сдружението;
9. взема решения относно дължимостта и размера на членския внос или на имуществените вноски;
10. приема отчета за дейността на управителния съвет и освобождава от отговорност членовете на Управителния съвет;
11. взема решения за придобиване, отчуждаване и обременяване на недвижими имоти и учредяване на вещни права върху тях, както и отдаването им под наем за срок над една година;
12. определя реда и организира извършването на дейността на сдружението;
13. отменя решения на другите органи на сдружението, които противоречат на закона, устава или други вътрешни актове, регламентиращи дейността на сдружението;
(2) Правата по ал. 1, т. 1, 3, 6, 8, 10, 11, 12 и 13 не могат да се възлагат на други органи на сдружението.
(3) Решенията на общото събрание са задължителни за другите органи на сдружението.
(4) Решенията на общото събрание подлежат на съдебен контрол относно тяхната законосъобразност и съответствие с устава.
(5) Решенията на органите на сдружението, които са взети в противоречие със закона, устава или предходно решение на общото събрание, могат да бъдат оспорвани пред общото събрание по искане на заинтересованите членове на сдружението или на негов орган, отправено в едномесечен срок от узнаването им, но не по-късно от една година от датата на вземане на решението.
(6) Споровете по ал. 4 могат да бъдат повдигани пред съда по седалището на сдружението от всеки член на сдружението или на негов орган, или от прокурора в едномесечен срок от узнаването им, но не по-късно от една година от датата на вземане на решението.
Провеждане на общо събрание
Чл. 22. (1) Общото събрание се провежда най-малко веднъж годишно - редовно Общо събрание. Първото общо събрание може да се проведе най-късно 12 /дванадесет/ месеца след учредяване на сдружението.
(2) Общото събрание може да бъде свикано по всяко време от Управителния съвет - като извънредно Общо събрание.
Свикване на Общото събрание
Чл. 23. (1) Общото събрание се свиква от Управителния съвет. То може да се свиква по искане на 1/3 (една трета) от членовете на сдружението.
(2) Ако, в случай на поискване на 1/3 (една трета) от членовете на сдружението за свикване на Общо събрание, Управителният съвет в двуседмичен срок не отправи писмена покана за свикване на Общо събрание, то се свиква от съда по седалището на сдружението по писмено искане на заинтересованите членове или натоварено от тях лице.
(3) Свикването се извършва чрез писмена покана, която следва да е получена от всички членове на сдружението най-малко 7 (седем) дни преди датата на заседанието или чрез нейното обявяване в партидата на сдружението в регистъра на юридическите лица с нестопанска цел воден от Агенция по вписванията.
(4) Поканата съдържа дневен ред на въпросите, предложени за обсъждане, предложенията за решения, датата, часа и мястото за провеждане на Общото събрание и по чия инициатива то се свиква.
Право на сведение
Чл. 24. Писмените материали, свързани с дневния ред на Общото събрание, трябва да бъдат предоставени на разположение на членовете в седалището на сдружението, най-късно до датата на публикуване или изпращане на поканата за свикване на Общото събрание. При поискване те се представят на всеки член безплатно.
Списък на присъстващите
Чл. 25. (1) На заседанието на Общото събрание се изготвя списък на присъстващите членове или техните представители. Членовете и представителите удостоверяват присъствието си с подпис и се легитимират. Списъкът се заверява от председателя и секретаря на Общото събрание.
(2) В списъка по предходната алинея се включват членовете, които са заявили своето присъствие до момента на провеждане на първото гласуване след установяване на наличие на кворум.
Кворум
Чл. 26. (1) Общото събрание може да заседава, ако са се явили членове, представляващи повече от половината от всички членове.
(2) При липса на кворум управителният съвет насрочва ново заседание в срок един час по-късно на същото място и при същия дневен ред независимо от броя на членовете.
(3) При провеждане на заседание на Общото събрание при т.н. „падащ кворум” следва да се имат предвид разпоредбите на чл. 29 от Устава.
Право на глас
Чл. 27. Всички членове имат право на един глас.
Конфликт на интереси
Чл. 28. Член на сдружението или негов представител не може да участва в гласуването за:
1. предявяване на искове срещу него;
2. предприемане на действия или отказ от действия за осъществяване на отговорността му към сдружението;
3. при решаване на въпроси, отнасящи се до него, неговата съпруга или роднини по права линия - без ограничения, по съребрена линия - до четвърта степен, или по сватовство - до втора степен включително.
Мнозинство
Чл. 29. (1) Решенията на Общото събрание се приемат с мнозинство от присъстващите.
(2) За решенията по чл. 21, ал. 1, т. 1 и т. 6 от Устава се изисква мнозинство 2/3 от присъстващите.
Решения
Чл. 30. (1) Общото събрание не може да приема решения, засягащи въпроси, които не са били публикувани в поканата.
(2) Решенията на Общото събрание влизат в сила незабавно, освен ако действието им не бъде отложено или ако според закона те влизат в сила след обнародване.
Протокол
Чл. 31. (1) За заседанието на Общото събрание се води протокол в специална книга. Протоколът се води според изискванията на закона.
(2) Протоколът на Общото събрание се подписва от председателя и секретаря на събранието, и от преброителите на гласовете. Към протоколите се прилага списък на присъстващите и документите, свързани със свикване на Общото събрание.
(3) Всеки член, присъствал на Общото събрание, има право да изисква и да следи за точното записване на решенията в протокола.
Управителен съвет
Чл. 32. (1) Сдружението се управлява от Управителен съвет. Управителният съвет избира от своя състав Председател. Председателят на Управителния съвет представлява сдружението пред трети лица в страната и чужбина, организира и ръководи дейността на Управителния съвет и неговите заседания.
(2) Членовете на Управителния съвет се избират от Общото събрание за срок от 5 (пет) години.
(3) Управителният съвет е в състав от трима членове, които са членове на сдружението.
(4) Член на Управителния съвет може да бъде и юридическо лице - член на сдружението, като на заседанията на съвета то се представлява от своя законен представител или от изрично упълномощено физическо лице.
(5) Първият управителен съвет, определен в учредителния протокол в състав от трима члена е с мандат от пет години.
(6) Членовете на Управителния съвет могат да бъдат преизбирани без ограничение.
(7) По решение на общото събрание функциите на управителен съвет могат да се изпълняват и от едно лице - управител.
Чл. 33. Членовете на Управителния съвет или физическите лица, които представляват юридически лица, членове на съвета, трябва да:
1. имат постоянно местоживеене в страната;
2. притежават подходяща професионална квалификация и опит;
3. да не са осъждани на лишаване от свобода за умишлено престъпление от общ характер.
Права и задължения на Управителния съвет
Чл. 34. (1). Управителния съвет:
1. управлява сдружението, както и определя обема на представителната власт на отделни негови членове;
2. осигурява изпълнението на решенията на общото събрание;
3. разпорежда се с имуществото на сдружението при спазване изискванията на устава;
4. подготвя и внася в общото събрание проект за бюджет;
5. подготвя и внася в общото събрание отчет за дейността на сдружението;
6. определя реда и организира извършването на дейността на сдружението, включително и тази в обща полза, и носи отговорност за това;
7. определя адреса на сдружението;
8. взема решения по всички въпроси, които по закон или съгласно устава не спадат в правата на друг орган;
9. изпълнява задълженията, предвидени в устава.
(2) Членовете на Управителния съвет имат еднакви права и задължения независимо от вътрешното разпределение на функциите между членовете и решенията, с които се предоставя право на управление на изпълнителните членове.
(3) Членовете на Управителния съвет са длъжни да изпълняват задълженията си в интерес на сдружението и да пазят тайните на сдружението и след като престанат да бъдат членове на съвета.
(4) Управителният съвет се събира на редовни заседания най-малко веднъж на три месеца, за да обсъди състоянието и развитието на сдружението.
(5) Всеки член на съвета може да поиска от председателя да свика заседание за обсъждане на отделни въпроси.
(6) Управителният съвет осигурява стопанисването и опазването на имуществото на сдружението.
(7) Управителният съвет приема организационно-управленската структура, реда за назначаване и освобождаване на персонала, правилата за работната заплата и други вътрешни правила на сдружението.
(8) Управителният съвет подготвя и внася в общото събрание отчет за дейността на сдружението.
(9) Управителният съвет подготвя и внася в общото събрание проект за бюджет.
(10) Управителният съвет осигурява изпълнението на решенията на Общото събрание.
(11) Управителният съвет обсъжда и решава всички други въпроси, освен тези, които са от компетентността на Общото събрание.
Кворум и мнозинство
Чл. 35. (1) Управителният съвет може да взема решения, ако присъстват повече от половината от членовете му, лично или представлявани от друг член на съвета. Никой присъстващ член не може да представлява повече от един отсъстващ.
(2) Решенията се вземат с мнозинство от присъстващите.
(3) Управителният съвет може да взема решения и неприсъствено, ако всички членове са уведомени писмено за този начин на гласуване и никой не се е противопоставил. Присъстващо е и лице, с което има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателстващия заседанието.
(4) Извън случаите, изрично посочени в този Устав, Управителният съвет взема решение единодушно за:
1. съществена промяна на дейността на сдружението;
2. съществени организационни промени;
3. дългосрочно сътрудничество от съществено значение за сдружението или прекратяване на такова сътрудничество;
4. вземането на решение за предложение пред Общото събрание за създаване на клон.
Чл. 36. Управителният съвет е длъжен периодично да изготвя предвидената в Закона за счетоводството отчетна информация за дейността на сдружението при спазване на принципите за откритост, достоверност и своевременност.
Отговорност на членовете на Управителния съвет
Чл. 37. (1) Членовете на Управителния съвет носят солидарна отговорност за свои действия, с които увреждат интересите на сдружението и дават гаранция за своето управление.
(2) Всеки от членовете на съвета може да бъде освободен от отговорност, ако се установи, че няма вина за настъпилите вреди.
V. ГОДИШНО ПРИКЛЮЧВАНЕ
Документи по годишното приключване
Чл. 38. Ежегодно до края на месец февруари Управителният съвет съставя за изтеклата календарна година годишен финансов отчет и доклад за дейността и ако е необходимо ги представя на независим одит при условията на Закона за счетоводството.
Съдържание на отчета за дейността
Чл. 39. В отчета за дейността се описва протичането на дейността и състоянието на сдружението и се разяснява годишният финансов отчет.
Назначаване на независими одитори
Чл. 40. (1) В случаите когато законът изисква осъществяването на задължителен независим одит, регистрираните одитори се определят от Общото събрание.
(2) Когато Общото събрание не е избрало регистриран одитор до изтичане на календарната година, той се назначава от Управителния съвет.
Приемане на годишното приключване
Чл. 41. Годишният финансов отчет, отчетът за дейността и докладът на регистрирания одитор се приемат от Управителния съвет, след което се внасят за разискване на свиканото за целта редовно Общо събрание.
Задължителна отчетна информация
Чл. 42. Съгласно разпоредбите Закона за счетоводството, сдружението ще изготвя отчетна информация при спазване на принципите за откритост, достоверност и своевременност.
Дивиденти
Чл. 43. Сдружението не разпределя печалба.
Книги на сдружението
Чл. 44. (1) На заседанията на Общото събрание и на Управителния съвет се води протокол, в който се отразяват станалите разисквания, направените предложения и изявления, както и взетите решения. Протоколите се удостоверяват с подписите на председателя на съответния орган и на протоколчика и се подвързват в специални книги. Книгите се водят от председателя на съответния орган. Членовете на сдружението и членовете на Управителния съвет могат да се запознават със съдържанието на протоколните книги и да получават преписи или извлечения от протоколите. Ръководещият заседанието на колективния орган и лицето, изготвило протокола, удостоверяват и отговарят за верността на съдържанието му.
(2) Сдружението води книга на членовете си, в която се записват имената и адресите на всички членове, ЕГН, професията и занятието им, както и наименованието, седалището и адреса на управление, и данни за съответната регистрация пред компетентния регистър и ЕИК на членовете - юридически лица.
(3) Юридическото лице с нестопанска цел изготвя доклад за дейността си веднъж годишно, който трябва да съдържа данни за счетоводната отчетност съгласно Закона за счетоводството.
VI. ПРЕКРАТЯВАНЕ И ЛИКВИДАЦИЯ

Основания за прекратяване
Чл. 45. Сдружението се прекратява:
1. по решение на Общото събрание;
2. при обявяването му в несъстоятелност;
3. с решение на окръжния съд по седалището на сдружението в определените от ЗЮЛНЦ случаи;
VII. ЛИКВИДАЦИЯ

Чл. 46. (1) При прекратяване на сдружението се извършва ликвидация, освен в случаите на преобразуване на сдружението.
(2) Ликвидацията се извършва от Управителния съвет на сдружението. Той извършва предвидените в закона действия по ликвидация на сдружението, осребряване на неговото имущество и удовлетворяване на кредиторите на сдружението.
(3) Ликвидаторът е длъжен по възможност да удовлетвори кредиторите на юридическото лице с нестопанска цел от наличните парични средства, а ако това е невъзможно - чрез осребряване първо на движимото, а след това на недвижимото имущество на юридическото лице с нестопанска цел.
(4) Разпределянето на останалото след удовлетворяването на кредиторите имущество се решава от върховния орган на юридическото лице с нестопанска цел. Ако решение не е взето до прекратяването, то се взема от ликвидатора.
(5) Ако не съществуват лица по ал. 4 или ако те не са определяеми, имуществото преминава върху общината по седалището на юридическото лице с нестопанска цел. Общината е длъжна да използва полученото имущество за дейност, възможно най-близка до целта на прекратеното юридическо лице с нестопанска цел.
(6) Имуществото по предходните алинеи не може да се разпределя, продава или по какъвто и да било начин да се прехвърля на ликвидатор, назначен извън кръга на лицата по ал. 5 с изключение на дължимото им възнаграждение.
(7) Лицата, придобили имущество в резултат на извършената ликвидация, отговарят за задълженията на прекратеното юридическо лице с нестопанска цел до размера на придобитото.
ПРЕХОДНИ И ЗАКЛЮЧИТЕЛНИ РАЗПОРЕДБИ

Чл. 47. Промени в настоящия Устав могат да бъдат извършвани по реда предвиден в него и в Закона за юридическите лица с нестопанска цел.
Чл. 48. Относно тълкуването или прилагането на разпоредбите на настоящия устав се прилагат разпоредбите на общото българско гражданско законодателство и разпоредбите на Закона за юридическите лица с нестопанска цел.
Чл. 49. Сдружението има печат.
Настоящият устав е приет единодушно от всички присъствали учредители на Учредителното събрание на сдружение с нестопанска цел „МоушънЛаб”, състояло се на 01.12.2025 година в Благоевград, в уверение на което същите са положили своя подпис под този Устав.

